36. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 630 της 18/31 Δεκ. 1985 (ΦΕΚ Α΄ 232) Σύσταση Κλάδου Επικουρική Ασφάλιση στο Ταμείο Αρωγής Προσωπικού ΟΤΕ. Άρθρ.1.-Συνιστάται στο Ταμείο Αρωγής Προσωπικού του Οργανισμού Τηλεπικοινωνιών Ελλάδος, που αποκαλείται στο εξής χάριν συντομίας «Ταμείο», πρόσθετος Κλάδος Επικουρικής Ασφάλισης, που αποκαλείται στο εξής «Κλάδος» με οικονομική και λογιστική αυτοτέλεια. Ο Κλάδος διοικείται από το Διοικητικό Συμβούλιο του Ταμείου. Άρθρ.2.-Σκοπός του Κλάδου είναι η παροχή μηνιαίας επικουρικής σύνταξης στους μισθωτούς του ΟΤΕ που είναι ασφαλισμένοι στον Κλάδο Συντάξεων του ΤΑΠ-ΟΤΕ κατά την έξοδό τους από την υπηρεσία. Άρθρ.3.-Πόροι του Κλάδου είναι: α)Μηνιαία εισφορά των ασφαλισμένων εκ ποσοστού 3% πάνω στις αποδοχές που υπολογίζονται κάθε φορά και οι εισφορές της κύριας σύνταξης. β)Ισόποση εργοδοτική εισφορά του ΟΤΕ. γ)Οι τόκοι κεφαλαίων και οι πρόσοδοι κάθε άλλης περιουσίας του Κλάδου καθώς και οι τυχόν δωρεές και κληροδοτήματα προς τον Κλάδο. Άρθρ.4.-Η ισχύς του Π.Δ/τος αυτού αρχίζει από την πρώτη του επόμενου μήνα από εκείνον της δημοσίευσής του στην Εφημερίδα της Κυβερνήσεως. 